b'\n_START_ARTICLE_\nSezidala si bova hi\xc5\xa1ico\n_START_SECTION_\nInterpretacija\n_START_PARAGRAPH_\nGodinova dela so ve\xc4\x8dinoma napisana v prvoosebni pripovedi in povzemajo pisateljevo \xc5\xbeivljenje v Prekmurju. Zbirka Sezidala si bova hi\xc5\xa1ico vsebuje ve\xc4\x8d kratkih povesti za otroke oziroma mladino. Povest z istim naslovom pa govori Drvari\xc4\x8devemu Van\xc4\x8du in njegovi \xc5\xbeeni Agi, ki sta imela lep ograd s sadnim drevjem. \xc5\xbdivela sta tiho in zadovoljno \xc5\xbeivljenje. Kozlarjev Izidor, O\xc5\xa1lajev Tja\xc5\xa1 in Ferdo Godina pa so v njun ograd hodili po magdalenska jabolka, saj so v njihovi vasi prva dozorela. Gospodar Van\xc4\x8d jih ni nikoli podil, \xc5\xa1e namenil jim je kak\xc5\xa1no prijazno besedo. Nekega dne pa mu je \xc5\xbeena rekla, da se bo njuna hi\xc5\xa1ica kmalu podrla in da bi morala sezidati novo. Vendar denarja za le-to nista imela, zato je Van\xc4\x8d od\xc5\xa1el na delo v Nem\xc4\x8dijo. Njegova \xc5\xbeena Aga je ostala sama, de\xc4\x8dki pa so ji pomagali pasti krave. Aga je bila osamljena pa tudi pridna ni bila ve\xc4\x8d tako kot prej. Ves \xc4\x8das je bila zami\xc5\xa1ljena in nezadovoljna. Za\xc4\x8dela je zahajati v gostilno in potro\xc5\xa1ila ves denar, ki ji ga je po\xc5\xa1iljal Van\xc4\x8d. Nekega dne je gostilni\xc4\x8darju celo ukradla denar in oro\xc5\xbeniki so jo odpeljali s seboj. Va\xc5\xa1\xc4\x8dani so menili da nova hi\xc5\xa1a ni toliko vredna, da bi Aga izgubila po\xc5\xa1tenost in mir. Kmalu se je Van\xc4\x8d vrnil in nikoli ve\xc4\x8d ni bilo tako kot prej. Ago so imeli za tatico, denarja za novo hi\xc5\xa1ico pa ni bilo. Tudi van\xc4\x8d ni bil ve\xc4\x8d vesel, de\xc4\x8dkom ni nikoli ve\xc4\x8d namenil lepe besede. Od takrat pa Van\xc4\x8d in njegova \xc5\xbeena Aga nista nikoli ve\xc4\x8d sedela pred hi\xc5\xa1o in govorila o tem kako si bosta sezidala novo hi\xc5\xa1ico. Ostala sta brez sre\xc4\x8de in denarja.\n_START_SECTION_\nSimbol nove hi\xc5\xa1ice in jabolka\n_START_PARAGRAPH_\nNova hi\xc5\xa1ica v povesti simbolizira nekaj novega in bolj\xc5\xa1ega. Van\xc4\x8du in njegovi \xc5\xbeeni, ki sta predstavnika malega \xc4\x8dloveka pa ni bila namenjena, njuna usoda je bila druga\xc4\x8dna. Nova hi\xc5\xa1a ima prav tako pomen upanja, ki pa ga je Aga zapravila zaradi svoje osamljenosti._NEWLINE__NEWLINE_Tudi jabolka imajo v tej zgodbi poseben pomen. Simbolizirajo hrepenenje de\xc4\x8dkov, ki so jih nabirali v Van\xc4\x8devem ogradu. Le tam so bila najbolj\xc5\xa1a in so dozorela najprej. Lahko re\xc4\x8demo, da sta imela Van\xc4\x8d in Aga miren in lep dom, ki pa sta ga zaradi \xc5\xbeelje po ne\xc4\x8dem bolj\xc5\xa1em, izgubila.'